Kunstneren gleder seg over det nye dokumentarfilmprosjektet, som har arbeidstittel «Fra rennesteinen til stjernene».
– Det er svært smigrende. Å oppnå stjernestatus og kanskje bli en fetert kunstner. Det er veldig spennende for meg å oppleve dette i pensjonistalder.
Filmen skal blant annet handle om fjoråret, da Pushwagner fikk sitt internasjonale gjennombrudd. Dokumentaren skal også by på intervjuer med personer som har stått kunstneren nær gjennom årene, blant dem hans 97-årige tante Anna. Et annet tema blir samarbeidet mellom Pushwagner og forfatter Axel Jensen. Dokumentarfilmen har planlagt premiere i mai neste år, samtidig som Pushwagner fyller 70 år.
– Hvis jeg lever så lenge. Jeg har ikke noe imot å delta i andres begravelse, men på den andre side skulle jeg også gjerne være til stede ved premieren. Det er veldig spennende for meg å oppleve dette i pensjonistalder. Det er svært smigrende å oppnå stjernestatus og kanskje bli en fetert kunstner, sier Pushwagner.
Men han er ikke helt sikker på sitt eget potensial som filmstjerne.
– Jeg vet ikke, det kommer an på hvor fotogen jeg er. Det får andre avgjøre når filmen er ferdig.